REPUBLIKA SRBIJA

NARODNA SKUPŠTINA

Odbor za zaštitu životne sredine

20 Broj: 06-2/349-12

26. decembar 2012. godine

B e o g r a d

ZAPISNIK

12. SEDNICE ODBORA ZA ZAŠTITU ŽIVOTNE SREDINE,

ODRŽANE 26. DECEMBRA 2012. GODINE

 Sednica je počela u 12,00 časova.

 Sednicom je predsedavala Milica Vojić Marković, predsednik Odbora.

 Sednici su prisustvovali članovi Odbora: Željko Sušec, Biljana Ilić Stošić, Jelena Travar Miljević, Judita Popović, Aleksandra Tomić, Ivan Karić, Živojin Stanković, Gordana Čomić, kao i zamenici članova Odbora: Nevena Stojanović (zamenik Zorana Vasića) i Radmilo Kostić (zamenik Jelene Mijatović).

 Sednici nisu prisustvovali članovi Odbora: Konstantin Arsenović, Ivana Dinić, Zoran Bojanić (niti njihovi zamenici), Zoran Vasić, Jelena Mijatović, Dejan Nikolić i Ljuban Panić.

 Sednici je prisustvovala i narodni poslanik Irena Aleksić.

Sednici Odbora prisustvovao je prof. dr Milan Bačević, ministar prirodnih resursa, rudarstva i prostornog planiranja.

Na predlog predsednika Odbora, jednoglasno je usvojen sledeći

D n e v n i r e d :

1. Informacija o radu Ministarstva prirodnih resursa, rudarstva i prostornog planiranja za period avgust-oktobar 2012. godine, i
2. Razno.

Pre prelaska na utvrđeni dnevni red, Odbor je, bez primedaba, jednoglasno usvojio:

* Zapisnik Devete sednice Odbora, održane 8. novembra 2012. godine;
* Zapisnik 10. sednice Odbora, održane 22. novembra 2012. godine, i
* Zapisnik 11. sednice Odbora, održane 11. decembra 2012. godine.

Prva tačka dnevnog reda **- Informacija o radu Ministarstva prirodnih resursa, rudarstva i prostornog planiranja za period avgust-oktobar 2012. godine**

Ministar Bačević je predložio članovima Odbora, da u interesu efikasnosti rada, odgovara na pitanja poslanika, koja se odnose na rad Ministarstva u periodu avgust-oktobar 2012. godine.

U diskusiji su učestvovali narodni poslanici: Gordana Čomić, Milica Vojić Marković, Judita Popović, Radmilo Kostić, Ivan Karić i Aleksandra Tomić.

Ministru Bačeviću postavljano je pitanje koliko unutar Ministarstva nedostaje podzakonskih akata kao posledica kašnjenja u izradi podzakonskih akata u prethodnom mandatu. Ukazano na problem nedonošenja podzakonskih akata, s obzirom da to utiče na primenu zakona. Naglašeno je da je ključni problem donošenje velikog broja akata po hitnom postupku, kao i nedonošenje podzakonskih akata. Predloženo je da se kao obavezni deo budućih izveštaja dostavi spisak podzakonskih akata koji nisu doneti, a rok za njihovo donošenje je prošao, kao i informaciju koliko se kasni sa donošenjem podzakonaskih akata za sprovođenje određenih zakona.

Osim toga, postavljena su pitanja u vezi sa eksploatacijom nikla, a posebno da li su pribavljene sve dozvole za probne radove u istraživanju mogućnosti za ekspolataciju nikla. Postavljeno je pitanje da li se u Ministarstvu razmišlja o izmeni sporazuma sa Rusijom u delu koji se odnosi na rudnu rentu, kao i o eksploataciji nafte u Vojvodini, s obzirom da postoje neki pokazatelji da se rezerve nafte ubrzano eksploatišu. U toku diskusije je izraženo zadovoljstvo što Izveštaj počinje sa geologijom koja je nadnauka u odnosu na druge, a istaknuto je da bi bilo dobro da ministarstvo bude podstrekač u lokalnim zajednicama kako bi se bolje zaštitila životna sredina. Predloženo je da se obustave istraživanja uljnih škriljaca. U diskusiji je predloženo da se u pisanje predloga zakona uključe i neki poslanici koji će sarađivati sa predlagačem, što bi doprinelo boljoj informisanosti poslanika.

Ministar je odgovorio da su u toku završne pripreme novog Predloga zakona o geološkim i rudarskim istraživanjima, koji je na javnom uvidu, iz čega će proizaći obaveza da se urade podzakonska akta i da će se ovaj predlog zakona uskoro naći u skupštinskoj proceduri. Istaknuto je da se javnost najviše interesuje za visinu rudne rente za eksploataciju nafte i gasa koja je kod nas 3%, a u svetu je od 15-25%, ali je eventualna izmena Sporazuma sa Rusijom u nadležnosti Vlade, a ne Ministarstva. Osim toga, rečeno je da je eksploatacija nafte i gasa istovremeno i ekonomsko i političko pitanje, a postoji pretpostavka da su rezerve nafte i gasa veće nego što su rezultati prethodnih istraživanja.

Odgovarajući na pitanje povodom istraživanja mogućnosti za ekspoloataciju nikla, ministar je naglasio da je uslov svih uslova korištenje čistih tehnologija, jer kod nas i nema vrste ruda, za čiju eksploataciji bi se upotrebljavale tzv. prljave tehnologije.

Poslanici su informisani da je u pripremi i Predlog zakona o izmenama i dopunama Zakona o prostornom planiranju.

Ministar Bačević je zaključio da se u Ministarstvu radi na osnovu onoga što je zatečeno, i apelovao je na narodne poslanike da imaju malo strpljenja.

Nakon rasprave, Odbor je, saglasno članu 229. Poslovnika Narodne skupštine, većinom glasova (5 za i 4 uzdržana), bezprimedbi, prihvatio Informaciju o radu Ministarstva prirodnih resursa, rudarstva i prostornog planiranja za period avgust-oktobar 2012. godine.

 Druga tačka dnevnog reda **– Razno**

PredsednikOdbora je predložila da se napravi Program rada Odbora, što je potrebno zbog pravljenja finansijskog plana Skupštine. S tim u vezi, predložila je da se u toku 2013. godine održe četiri javna slušanja (odnosno, da se javna slušanja održavaju tromesečno), pri čemu je napomenula da bi Drugo javno slušanje na temu ''Uticaj GMO (transgena) na životnu sredinu i zdravlje'' trebalo uskoro održati. Osim toga, predložila je i da se održe tri sednice Odbora van sedišta Narodne skupštine. Zamolila je članove Odbora da razmisle o tome kakve bi još aktivnosti Odbor mogao da ima u 2013. godini, kako bi Odbor utvrdio bar okvirni plan rada za 2013. godinu.

U vezi sa dobijenom informacijom od Ministarstva poljoprivrede, šumarstva i vodoprivrede o rezultatima inspekcijske kontrole ovogodišnjeg roda kukuruza, izraženo je nezadovoljstvo, jer na postavljeno pitanje na koji način će se postupati sa kukuruzom za koji je utvrđeno prisustvo većeg nivoa aflatoksina nije dat konkretan odgovor.

Sednica je završena u 13,45 časova.

SEKRETAR PREDSEDNIK

 Milica Bašić Milica Vojić Marković